Bekende akteur sluit aan by 'Getroud met rugby' | Maroela Media
Armand Aucamp (Foto: Jenni Elizabeth)
Die bekende Die Boekklub-akteur Armand Aucamp is van Julie in die kykNET-sepie Getroud met rugby te sien.
Aucamp, wat rolle vertolk het in rolprente soos Krotoa, Ballade vir 'n enkeling en Stroomop, het gesê hy is opgewonde om vir die eerste keer by 'n sepie betrokke te wees.
"Ek het dit eintlik redelik lank vermy om in 'n sepie te speel, omdat dit 'n mens vasmaak vir 'n bepaalde tyd en ek soveel as moontlik verkillende projekte op een slag probeer doen. Maar hierdie rol het net op so 'n goeie tyd na my toe gekom, en nou is ek mal oor die struktuur wat sepies skep," het Aucamp aan Maroela Media gesê.
"As akteur het ek baie min struktuur in my lewe; ons werk lang en vreemde ure. Maar met 'n sepie is dit anders; ek weet hoe laat ek begin, hoe lank ek werk en hoeveel tonele ons op die dag moet klaarkry."
Hoewel Aucamp nog nie veel oor sy rol kan verklap nie, het hy gesê hy is mal oor sy rol en dat dit die soort karakter is wat hy nog nooit vantevore vertolk het nie.
Aucamp woon in Kaapstad terwyl Getroud met rugby in Johannesburg verfilm word. Hy moet dus weekliks na Johannesburg reis en sy tonele vir die hele week in een dag klaarmaak.
"Dit druk my om goed voorbereid te wees. Jy moet baie op jouself staatmaak, want daar is nie tyd vir speletjies nie. Dit is vir my só lekker," het hy gesê.
Aucamp het gesê een van die beste dinge van sy eerste sepie-ondervinding is die mense saam met wie hy werk.
"Op die oomblik speel ek net teenoor Marleé van der Merwe [wat die rol van Kristien Smit vertolk]. Almal is net baie plat op die aarde. Dit is 'n lekker groep mense en 'n groep goeie akteurs,' het hy gesê.
Aucamp het ook gesê hy is opgewonde om in Getroud met rugby te wees omdat dié sepie iets anders bied as ander sepies.
"Omdat Getroud met rugby 'n bietjie later in die aand wys, het hulle die vrymoedigheid om die grense 'n bietjie te toets. Omdat dit nie noodwendig familietyd is op daardie tyd nie, kan die storie meer gewaagd en realisties wees, en ek hou daarvan," het hy gesê.